আমের এমন অপচয়ের তথ্য রয়েছে দেশের গবেষণায়ও। আমের মান উন্নয়ন, ব্যবস্থাপনা ও অপচয় রোধে পরিচালিত ২০১৬ সালের আম মৌসুমে গবেষণাটি করে কৃষি গবেষণা ইনস্টিটিউটের উদ্যানতত্ত্ব গবেষণা কেন্দ্র (সাবেক আম গবেষণা কেন্দ্র)। গবেষণা-সংশ্লিষ্ট ঊর্ধ্বতন বৈজ্ঞানিক কর্মকর্তা আতিকুর রহমান বাংলাদেশের খবরকে জানান, তাদের গবেষণায় দেশে আমের ফলন-পরবর্তী অপচয়ের হার ৩১ শতাংশ পাওয়া গেছে। অর্থাৎ উৎপাদন বেশি হলেও বিপুল পরিমাণ আম দেশের পুষ্টিতালিকায় যোগ হচ্ছে না। তাদের গবেষণায় আরো দেখা গেছে, জাতভেদে অপচয়ের হার কম-বেশি হচ্ছে। ল্যাংড়া জাতের আমের ফলন-পরবর্তী অপচয় ২৫ শতাংশ, ফজলিতে ৩০ শতাংশ। সবচেয়ে বেশি অপচয় হচ্ছে ক্ষীরসাপাতি আমের। এই আমের অপচয় হয় উৎপাদনের ৩৫ শতাংশেরও বেশি। আতিকুর রহমান বলেন, শুধু গাছ থেকে আম সংগ্রহ ও খাওয়া পর্যন্ত এ অপচয় খুবই উদ্বেগজনক। সনাতন পদ্ধতিতে আম ব্যবস্থাপনার কারণেই এসব আম পচে নষ্ট হচ্ছে। রক্ষণাবেক্ষণের ব্যাপারে সবাই উদাসীন। একটু সচেতন হলেই এ অপচয় রোধ করা সম্ভব।